২০১১-র পরে ২০১৬। এবারেও বিধানসভা নির্বাচনে রাজ্যে বিরোধীপক্ষের পাখির চোখ সিঙ্গুর।
তাই প্রচারের শুরুতেই সিঙ্গুরের সবথেকে স্পর্শকাতর এবং চর্চিত বিষয়টিকে নিজের বাহন বানিয়ে নিলেন সিপিএম প্রার্থী রবীন দেব। বৃহস্পতিবার সকালে সিঙ্গুরের বেড়াবেড়ি পঞ্চায়েতের অন্তর্গত বেশ কয়েকটি এলাকায় প্রচার সারেন রবীনবাবু। প্রথমে পায়ে হেঁটে প্রচার শুরু করলেও কিছুক্ষণের মধ্যেই একটি ন্যানোতে চড়ে প্রচার শুরু করেন সিপিএম প্রার্থী। সেই ন্যানো, যে গাড়ির পরিত্যক্ত কারখানা গত কয়েকবছর ধরে সিঙ্গুরবাসীর হতাশা বাড়িয়েছে। যে ন্যানো গাড়ির কারখানার জন্য জমি দিয়ে এবং না দিয়ে এখন হাত কামড়াচ্ছেন জমির মালিকেরা।
রবীনবাবু জানিয়েছেন, জমি আন্দোলনের নামে তৃণমূল কংগ্রেস যে সিঙ্গুরবাসীকে ধোঁকা দিয়েছে, সেটাই প্রচারে তুলে ধরতে চান তিনি। শুধু তা-ই নয়, সিঙ্গুরের প্রচারে শাসকদলের বিরুদ্ধে জোরালো জনমত গড়ে তুলে গোটা রাজ্যে তা ছড়িয়ে দিতে চান রবীন দেব। ন্যানো কারখানার জন্য জমি দিতে যাঁরা অনিচ্ছুক ছিলেন, তাঁদের কাছেও তিনি যাবেন বলে দাবি করেছেন রবীন দেব।
যদিও সিঙ্গুরের তৃণমূল কংগ্রেস প্রার্থী রবীন্দ্রনাথ ভট্টাচার্য ন্যানোয় চড়ে রবীন দেবের প্রচারকে গুরুত্ব দিতে নারাজ। সিঙ্গুরের মাস্টারমশাইয়ের দাবি, তাঁরা কৃষি-শিল্প দুইয়েরই পক্ষে। টাটারা চাইলে এখনও সিঙ্গুরে এসে কারখানা করতেই পারেন। কিন্তু অনিচ্ছুক জমিদাতাদের জমি ফিরিয়ে দেওয়ার দাবিতে এখনও অনড় তাঁরা। রবীন্দ্রনাথবাবুর দাবি, এবারের প্রচারেও সেই কথাই বলবে তৃণমূল কংগ্রেস।
দেখুন ভিডিও
ভিডিও ১

ভিডিও ২

আরও পড়ুন
শুরু হয়ে গেল ভোটরঙ্গ। সুন্দরবনের এই প্রচার চোখ টানবেই